АҞӘА, лаҵара 11— Sputnik, Бадри Есиава. Гагратәи аспортсмен қәыԥш Герман Арџьениа Москва аԥхьахә агаразы имҩаԥысуаз аицлабрақәа рҟны аиааира игеит. Абри атәы Sputnik акорреспондент изеиҭеиҳәеит азыҟаҵаҩ Елизбар Џьологәуа.
"Герман инеиԥынкыланы ԥшь-иааирак игеит. Афинал аҟны аӡбаҩцәа рыхәҩыкгьы еицҿакрыла ииааира азхарҵеит. Ари аиааира Герман изы илшара дууп. Уажәшьҭа иара иоуеит азин ԥхынгәы анҵәамҭеи нанҳәа алагамҭеи Урыстәыла имҩаԥысраны иҟоу аиндаҭлара ду иалахәхаразы. Аиндаҭлара мҩаԥысраны иҟоуп Тиумен ақалақь аҟны", — иҳәеит Џьологәуа.
Афинал аҿы Герман Арџьениа москватәи аспортсмен дицықәгылан, араундқәа рыхԥагьы рҟны аиааира иара игеит.
Герман 15 шықәса ихыҵуеит. Абокс инапы алакуижьҭеи ԥшьышықәса ҵуеит.